Godzilla Vs Megalon

Ο Godzilla εισέρχεται στη ρομποτική εποχή, με το Godzilla Vs Megalon να είναι σαφώς επηρεασμένο από τα ιαπωνικά tokusatsu eiga (live-action superhero movies), αφού σε αυτό το μέρος έχουμε την είσοδο ενός νέου συμμάχου που θυμίζει Ultraman, του Jet Jaguar. Κατά τα άλλα έχουμε τη καθιερωμένη συμμετοχή δυο παλιών γνωστών, του Angilas και του Gigan, αλλά κι ενός νέου, τερατώδους εχθρού, του Megalon. Το τελικό αποτέλεσμα δεν αποφεύγει τις κακοτοπιές και την αστειότητα, ξεφεύγοντας από το απλά αφελές και πλησιάζοντας σε επικίνδυνη απόσταση το βλακώδες. Τα stock footage επιδεινώνουν το αποτέλεσμα και παρά τις φιλότιμες προσπάθειες του Fukuda, o οποίος πέρα από τον στιβαρό ρυθμό που κρατά στο σύνολο της ταινίας, δημιουργεί μια επιβλητικά εκρηκτική και νευρώδης ατμόσφαιρα, η ταινία δεν καταφέρνει να αποφύγει την μετωπική σύγκρουση με τη γραφικότητα. Αρκετές σκηνές δράσης είναι όμορφες και καλογυρισμένες, αφού ο σκηνοθέτης αφήνει να φανεί το ταλέντο του, ειδικά στα πλάνα καταστροφής, αλλά τελικά το Godzilla Vs Megalon δεν καταφέρνει να ξεφύγει από την μετριότητα.